古劍行
作者：陳長方
朝代：宋

paragraphs: 不辨干將與莫耶，仗之使我心無邪。
光芒紫氣射牛斗，知音今不乏張華。
百鍊精剛歐冶手，一仗尚能清九有。
有時陰靄天地昏，匣中飛電金蛇走。
切玉如泥未足珍，終當化去烏足神。
願與朱雲斬邪佞，豈甘埋沒延平津。
莫道承平便無用，長使姦雄毛骨竦。
上决浮雲日月明，疾視羞爲一夫勇。